
Parlamentul  României

Camera Deputaţilor

Comisia pentru muncă şi protecţie socială

Nr.27/142/8 mai 2007
R A P O R T

asupra proiectului de Lege privind aprobarea Ordonanţei de urgenţă a Guvernului nr.5/2007 pentru completarea art.3 din Legea nr.142/1998 privind acordarea tichetelor de masă
1. În conformitate cu prevederile art.95 şi 115 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. PL.x 197 din 2 aprilie 2007, cu dezbaterea pe fond în procedură de urgenţă, a proiectului de Lege privind aprobarea Ordonanţei de urgenţă a Guvernului nr.5/2007 pentru completarea art.3 din Legea nr.142/1998 privind acordarea tichetelor de masă.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.181/15.02.2007)

· avizul favorabil al Comisiei pentru buget, finanţe şi bănci (nr.178/16.04.2007)
· avizul favorabil al Comisiei juridice, de disciplină şi imunităţi (nr.31/363/18.04.2007)
Proiectul de lege are ca obiect de reglementare completarea art.3 al Legii nr.142/1998 privind acordarea tichetelor de masă, în sensul în care, din aplicarea alin.(2) al art.3 ar rezulta o valoare nominală indexată a unui tichet de masă mai mică decât valoarea indexată existentă, valoarea nominală a tichetului de masă să rămână nemodificată pentru perioada următoare.
Comisia propune Plenului Camerei Deputaţilor aprobarea proiectului de lege în forma prezentată având în vedre necesitatea de a reglementa situaţia în care noua valoare nominală a unui tichet de masă ce a intrat în vigoare la 1 martie 2007 este mai mică decât cea valabilă în prezent şi aflată în circulaţie, fapt generat de scăderea într-un ritm mai accelerat în semestrul II al anului 2006 a indicelui preţurilor de consum la mărfurile alimentare.
2. Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată. 

3. La lucrările comisiei, care au avut loc în data de 3 mai 2007, au fost prezenţi 17 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.
4. Proiectul de lege a fost adoptat de Senat în şedinţa din 28 martie 2007.
5. Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat.

